**ΑΣΚΗΣΗ ΣΕΙΣΜΟΥ**

**Διαδικασία Εκκένωσης**

**ΠΑΡΑΡΤΗΜΑ Α**

Σε ότι αφορά στην διαδικασία εκκένωσης όλοι οι εκπαιδευτικοί είναι υπεύθυνοι για την εκκένωση της αίθουσας στην οποία διδάσκουν την ώρα του σεισμού σύμφωνα με τις οδηγίες που υπάρχουν παρακάτω.

Μετά το πέρας της σεισμικής δόνησης εφαρμόζεται η διαδικασία εκκένωσης των αιθουσών ανά όροφο, ακολουθώντας την αρχή της εγγύτητας των αιθουσών σε σχέση με την έξοδο, δηλαδή εκκενώνονται πρώτα τα τμήματα και οι πτέρυγες που βρίσκονται πλησιέστερα στο κάθε κλιμακοστάσιο.

Πιο συγκεκριμένα:

Ο πρώτος χώρος καταφυγής των μαθητών μετά τον σεισμό είναι το προαύλιο, όπου θα γίνει και καταμέτρησή τους για όλα τα τμήματα. Σε περίπτωση που διαπιστωθεί ότι το προαύλιο δεν είναι ασφαλές, οι μαθητές μπορεί να χρειαστεί να μετακινηθούν στο δεύτερο χώρο καταφυγής που είναι το πάρκο της Ευρυάλης (απέναντι ακριβώς από το σχολείο μας).

Οι μαθητές που κατά την εκδήλωση του σεισμού βρίσκονται μόνοι τους σε διαδρόμους ή στις τουαλέτες, μετά το πέρας του σεισμού θα πρέπει να βγουν στο προαύλιο και να κατευθυνθούν στον προαναφερόμενο χώρο με μεγάλη προσοχή, αποφεύγοντας να προσεγγίσουν τις προσόψεις του κτιρίου.

Αμέσως μετά την έξοδο των μαθητών από το κτίριο και τη συγκέντρωσή τους στον προκαθορισμένο χώρο συγκέντρωσης, ο εκπαιδευτικός κάθε τμήματος θα καταμετρήσει τους μαθητές, προκειμένου να βεβαιωθεί ότι όλοι οι παρόντες στην αίθουσα μαθητές βρίσκονται στο προαύλιο. Σε περίπτωση σεισμού κατά την ώρα του διαλείμματος ο εκπαιδευτικός που θα κάνει την καταμέτρηση των μαθητών θα είναι ο διδάσκων της επόμενης ακριβώς ώρας.

* + Στη συνέχεια ο κάθε εκπαιδευτικός θα αναφέρει στο Διευθυντή και στην Ομάδα Αναζήτησης Ατόμων την τυχόν απουσία μαθητών από το χώρο καταφυγής, ώστε να ελεγχθούν οι διάδρομοι, οι αίθουσες και οι τουαλέτες για την ανεύρεση των απόντων μαθητών ή/και να γίνει επικοινωνία με την Πυροσβεστική Υπηρεσία.

Οι Ομάδες ενεργούν σύμφωνα με τις αρμοδιότητες που τους έχουν ανατεθεί στο Σχέδιο.

* Οι μαθητές παραμένουν στο χώρο καταφυγής έως ότου υπάρξει σχετική ενημέρωση από την Προϊσταμένη Αρχή για τις περαιτέρω ενέργειες. Στην περίπτωση που αποφασιστεί διακοπή της λειτουργίας των σχολείων οι μαθητές πρέπει να παραληφθούν από τους γονείς ή τους κηδεμόνες τους από τους προκαθορισμένους στο Σχολικό Σχέδιο χώρους καταφυγής.

Τα τμήματα Β΄2 , Δ΄2, Α΄2, Δ΄1 θα κατέβουν από τη σκάλα Α και θα εξέλθουν στον αύλειο χώρο από την είσοδο - έξοδο 1 του σχολείου μετά την εκκένωση της Αίθουσας Πολλαπλών στο Ισόγειο, εφόσον υπάρχουν μαθητές.

Τα τμήματα Α΄1, Ε΄1, Β΄1 και Γ΄1 θα κατέβουν από τη σκάλα Β και θα εξέλθουν στον αύλειο χώρο από την έξοδο – είσοδο 2 του σχολείου με τη σειρά που αναφέρονται μετά την εκκένωση του χώρου της βιβλιοθήκης στο ισόγειο, εφόσον υπάρχουν εκεί μαθητές.

Τα τμήματα ΣΤ΄1, Ε΄2, ΣΤ΄2 και Γ΄2 θα κατέβουν από τη σκάλα Γ και θα εξέλθουν στο προαύλιο από την είσοδο – έξοδο 3 του σχολείου με τη σειρά που αναφέρονται.

Η παράταξη των τμημάτων θα γίνει σύμφωνα με το πλάνο σεισμού στις βρύσες, έμπροσθεν των φυτών και πέρα από το κιόσκι.